PRIJEDLOG

Na temelju članka 107. stavak 3. Zakona o cestama („Narodne novine“, broj: 84/11, 22/13, 54/13, 148/13, 92/14, 110/19, 144/21, 114/22, 04/23, dalje u tekstu: Zakon), članka 35. stavak 2. Zakona o vlasništvu i drugim stvarnim pravima („Narodne novine“, broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17), članka 19. stavak 1. podstavak 3. i članka 35. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) te članka 30. Statuta općine Sibinj („Službeni vjesnik Brodsko-posavske županije“ broj: 4/2013, 1/2018 i „Službene novine Općine Sibinj“, broj: 1/2018, 2/2020, 4/2021), Općinsko vijeće općine Sibinj na svojoj ­­\_\_\_\_ sjednici održanoj \_\_\_\_\_\_\_ godine, donijelo je

**O D L U K U**  
**O NERAZVRSTANIM CESTAMA**

**NA PODRUČJU OPĆINE SIBINJ**

**I. OPĆE ODREDBE**

**Članak 1.**

Ovom se Odlukom uređuje upravljanje, korištenje, održavanje, gradnja i rekonstrukcija, zaštita, uređenje prometa, financiranje i nadzor na nerazvrstanim cestama na području Općine Sibinj.

**Članak 2.**

Općina Sibinj upravlja nerazvrstanim cestama.

Poslovi upravljanja nerazvrstanim cestama, u smislu ove Odluke su:

1. Građenje i rekonstrukcija nerazvrstanih cesta
2. Održavanje nerazvrstanih cesta.

**Članak 3.**

Nerazvrstana cesta je javno dobro u općoj upotrebi u vlasništvu Općine Sibinj (u nastavku teksta: Općina).

Nerazvrstana cesta je cesta koja se koristi za promet vozilima i koju svatko može slobodno koristiti na način i pod uvjetima određenim Zakonom, a nije razvrstana u javnu cestu u smislu posebnog propisa.

Općina vodi Jedinstvenu bazu podataka o nerazvrstanim cestama na području općine Sibinj.

**Članak 4.**

Nerazvrstana cesta ne može se otuđiti iz vlasništva Općine niti se na njoj mogu stjecati stvarna prava, osim prava služnosti i prava građenja radi građenja građevina sukladno odluci Izvršnog tijela Općine, pod uvjetom da ne ometaju odvijanje prometa i održavanje nerazvrstane ceste.

Dio nerazvrstane ceste namijenjen pješacima (nogostup i sl.) može se dati u zakup sukladno odlukama Općine, ako se time ne ometa odvijanje prometa, sigurnost kretanja pješaka i održavanje nerazvrstane ceste.

**Članak 5.**

Nerazvrstanu cestu čine:

– cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),

– građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo),

– zemljišni pojas s obiju strana ceste potreban za nesmetano održavanje ceste širine prema projektu ceste,

– prometna signalizacija (okomita, vodoravna i svjetlosna) i oprema za upravljanje i nadzor prometa,

– javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

**II. KORIŠTENJE NERAZVRSTANIH CESTA**

**Članak 6.**

Nerazvrstane ceste koriste se na način koji omogućava uredno odvijanje prometa, ne ugrožava sigurnost sudionika u prometu te ne oštećuje cestu.

**III. ODRŽAVANJE NERAZVRSTANIH CESTA**

**Članak 7.**

Poslovi održavanja nerazvrstanih cesta jesu:

1. redovito održavanje i

2. izvanredno održavanje.

**Članak 8.**

Redovito održavanje nerazvrstanih cesta obuhvaća skup mjera i aktivnosti koje se tijekom godine obavljaju na nerazvrstanim cestama, uključujući sve objekte i instalacije, sa svrhom održavanja prohodnosti i tehničke ispravnosti tih površina i sigurnosti prometa na njima.

Izvanredno održavanje cesta su povremeni radovi koji se obavljaju radi mjestimičnog poboljšanja pojedinih dijelova ceste bez izmjene tehničkih elemenata ceste, osiguranja sigurnosti, stabilnosti i trajnosti ceste i cestovnih objekata i povećanja sigurnosti prometa.

**Članak 9.**

Redovito održavanje nerazvrstanih cesta obuhvaća sljedeće radove:

-ophodnja i redovno praćenje stanja nerazvrstanih cesta,

- mjestimični popravci završnog sloja kolničke konstrukcije izgrađenog od asfalta, betona,

betonskih elemenata, kamena, te nosivog sloja kolničke konstrukcije i posteljice,

- izrada asfaltnog tepiha,

- mjestimični popravci dijelova cestovne građevine,

- čišćenje, odnosno uklanjanje odronjenih i drugih materijala s prometnih površina, bankina,

rigola i jaraka,

- manji popravci elemenata cestovnih objekata,

- popravak, zamjena i obnova prometne signalizacije i opreme,

- čišćenje, zamjena i manji popravci otvorenog sustava za oborinsku odvodnju,

- zaštita pokosa nasipa, usjeka i zasjeka nerazvrstane ceste,

- uništenje nepoželjne vegetacije (košenje trave na zemljištu što pripada ulici i drugoj

nerazvrstanoj javnoj površini te uklanjanje granja, grmlja i drugog raslinja iz profila ceste, te

melioracijskog kanala),

- nasipavanje ceste,

- hitni popravci i intervencije u svrhu uspostavljanja prometa i privremene regulacije

prometa nastalih uslijed nepredvidljivih okolnosti,

- pripremni radovi prije nastupanja zimskih uvjeta,

- osiguranje prohodnosti u zimskim uvjetima čišćenjem snijega s kolnika, nogostupa i prometne

signalizacije,

- zaštitne mjere protiv stvaranja poledice, snježnih nanosa i zapuha,

- uklanjanje posutog pijeska,

- osiguravanje odvodnje kolnika,

- postavljanje posebne prometne signalizacije u slučajevima posebnog režima prometa ili

zatvaranja dijela nerazvrstane ceste,

- ostali radovi.

Izvršno tijelo Općine donosi Plan zimskog održavanja cesta za razdoblje od 15. studenog tekuće godine do 15. travnja sljedeće godine radi provedbe poslova zimske službe, a sadržajno mora biti usklađen s propisima kojim se uređuje održavanje cesta.

**Članak 10.**

Izvanredno održavanje nerazvrstanih cesta obuhvaća radove koji se mogu izvoditi samo na temelju tehničke dokumentacije i to:

- obnavljanje, zamjenu i pojačanje donjeg i gornjeg stroja većeg opsega nerazvrstane ceste,

- obnavljanje i zamjenu završnog zastora većeg opsega nerazvrstane ceste,

- sanaciju odrona, potpornih i obložnih zidova i klizišta,

- zamjenu i veći popravak dijelova cestovne građevine,

- poboljšanje sustava za oborinsku odvodnju,

- ublažavanje nagiba pokosa i ostali radovi na zaštiti kosina od erozije,

- korekcija prometno-tehničkih elemenata većeg opsega sa svrhom poboljšanja sigurnosti

prometa i povećanja propusne moći,

- dopuna prometne signalizacije, uređaja i opreme cesta kojima se mijenja osnova postojeće

regulacije prometa.

**Članak 11.**

Nerazvrstane ceste na području Općine održava sama  Općina ili osoba kojoj je sukladno Zakonu o komunalnom gospodarstvu povjereno obavljanje komunalne djelatnosti održavanja nerazvrstanih cesta u skladu s programom Općine o održavanja objekata i uređaja komunalne infrastrukture i opsega radova održavanja uređenog građevinskog zemljišta Općine i drugih kapitalnih ulaganja.

Pored toga Općina  može organizirati obavljanje radova održavanja nerazvrstanih cesta na svom području ugovaranjem s korisnicima nerazvrstanih cesta (izvršenje radova u naravi, osobni rad, materijal, prijevozničke usluge), dobrovoljnim radom građana te na drugi način u skladu sa Zakonom i propisima donesenim na temelju Zakona.

**IV. GRADNJA I REKONSTRUKCIJA NERAZVRSTANIH CESTA**

**Članak 12.**

Pod izgradnjom nerazvrstanih cesta podrazumijevaju se radovi na izgradnji novih dionica cesta.

Pod rekonstrukcijom nerazvrstanih cesta podrazumijevaju se radovi na obnavljanju i pojačanju istrošenih i dotrajalih kolničkih zastora, ispravak zavoja, ublaženje nagiba i sl.

Poslovi građenja i rekonstrukcije nerazvrstanih cesta obuhvaćaju:

* pripremu, izradu i ustupanje izrade potrebnih studija te njihovu stručnu ocjenu,
* ustupanje usluga projektiranja s istražnim radovima,
* ustupanje usluga projektiranja opreme, pratećih objekata i prometne signalizacije,
* ishođenje lokacijskih, građevinskih i uporabnih dozvola, odnosno drugih akata na temelju kojih je dopuštena gradnja i uporaba građevine sukladno posebnim propisima,
* ustupanje radova premještanja komunalne i druge infrastrukture,
* ustupanje geodetskih radova,
* ustupanje radova građenja i rekonstrukcije,
* ustupanje usluga stručnog nadzora građenja,
* organizaciju tehničkog pregleda i primopredaju nerazvrstane ceste te dijelova nerazvrstane ceste i objekata na korištenje i održavanje,
* investitorski nadzor na provođenjem projekata,
* ustupanje revizije projekata u odnosu na osnovne uvjete koje nerazvrstana cesta mora zadovoljiti u pogledu sigurnosti prometa.

**Članak 13.**

Nerazvrstane ceste grade se i rekonstruiraju na osnovu tehničke dokumentacije.

Ako se izgradnjom nerazvrstane ceste predviđa i gradnja komunalnih objekata tehnička dokumentacija mora obuhvatiti i te objekte i radove koji će se izvesti na površini odnosno ispod ili iznad površine ceste.

**Članak 14.**

Gradnja i rekonstrukcija nerazvrstanih cesta obavlja se sukladno godišnjem programu Općine o gradnji objekata i uređaja komunalne infrastrukture i opsega radova održavanja uređenog građevinskog zemljišta Općine i drugih kapitalnih ulaganja, a na temelju tehničke dokumentacije, propisa o gradnji i prostorno-planske dokumentacije Općine, putem ovlaštene osobe, a u skladu s Zakonom o javnoj nabavi, Zakonom o komunalnom gospodarstvu i drugim Zakonima i propisima donesenim na temelju Zakona.

Pored toga, Općina može organizirati obavljanje radova na gradnji nerazvrstanih cesta na svom području ugovaranjem s korisnicima nerazvrstanih cesta (izvršenje radova u naravi, osobni rad, materijal, prijevozničke usluge), dobrovoljnim radom građana te na drugi način u skladu sa Zakonom i propisima donesenim na temelju Zakona.

**Članak 15.**

Nerazvrstane ceste moraju se projektirati i graditi prema normativima i propisima o građenju, u skladu s prostorno-planskom dokumentacijom Općine.

**Članak 16.**

U blizini križanja dviju nerazvrstanih cesta u razini ili na unutarnjim stranama cestovnog zavoja, ne smije se saditi drveće, grmlje ili visoke poljske kulture, postavljati naprave, ograde ili drugi predmeti iz trokuta preglednosti.

Ako vlasnik odnosno korisnik ili posjednik zemljišta iz stavka 1. ovoga članka ne ukloni raslinje, naprave i ograde iz trokuta preglednosti, učinit će to Općina putem ovlaštene osobe na teret vlasnika odnosno korisnika ili posjednika zemljišta.

**V. ZAŠTITA NERAZVRSTANIH CESTA I UREĐENJE PROMETA**

**Članak 17.**

Nerazvrstane ceste mogu se koristiti samo za cestovni promet, a u druge svrhe samo u slučajevima, na način i pod uvjetima određenim Zakonom, propisima donesenim na temelju Zakona i propisima koji uređuju sigurnost prometa na cestama.

**Članak 18.**

Radi zaštite nerazvrstane ceste i sigurnosti prometa na njoj, na nerazvrstanoj cesti zabranjeno je:

1. Oštetiti, ukloniti, premjestiti, zakriti ili na bilo koji drugi način izmijeniti postojeće stanje prometne signalizacije, prometnu opremu te cestovne uređaje,
2. Trajno ili privremeno zaposjedati ili na drugi način smetati posjed nerazvrstane ceste ili njezinog dijela bez suglasnosti nadležnog upravnog tijela Općine,
3. Izvoditi bilo kakve radove koji se ne obavljaju radi održavanja, rekonstrukcije, izgradnje ili zaštite ceste bez suglasnosti upravnog tijela Općine,
4. Dovoditi oborinsku vodu, otpadne vode i ostale tekućine, osim oborinskih voda koje se mogu dovoditi u cestovni jarak,
5. Sprječavati otjecanja voda s nerazvrstane ceste,
6. Spuštati po pokosu nasipa ili usjeka kamen, stabla te druge predmete i materijal,
7. Vući stabla i dijelove stabla te drugi materijal ili predmete,
8. Puštati domaće životinje bez nadzora, napajati životinje u cestovnom jarku te vršiti ispašu ili graditi pojilišta na cestovnom zemljištu,
9. Postavljati ograde, saditi živice, drveće i druge nasade,
10. Odlagati drvnu masu, ostale materijale ili druge predmete,
11. Postavljati nadgrobne ploče i ostala spomenobilježja,
12. Postavljati transparente, plakate i druge oblike obavještavanja odnosno oglašavanja bez suglasnosti upravnog tijela,
13. Rasipavati materijal, nanositi blato, izlijevati ulje ili na drugi način onečišćavati nerazvrstanu cestu,
14. Odlagati snijeg ili led,
15. Vršiti druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

Ako netko radnjom zabranjenom u stavku 1. ili ovog članka učini bilo kakvu štetu na nerazvrstanoj cesti dužan je istu otkloniti o vlastitom trošku, a ukoliko to odbije učiniti, komunalni redar rješenjem će odrediti rokove i način otklanjanja štete.

Ukoliko počinitelj štete ne postupi po rješenju iz prethodnog stavka, otklonit će se šteta po drugom izvršitelju, a na teret počinitelja štete.

Počinitelj štete dužan je naknaditi trošak otklanjanja štete u roku od 15 dana od dana ispostave računa.

**Članak 19.**

Priključak i prilaz na nerazvrstanu cestu mora biti izgrađen tako da ne naruši stabilnost trupa ceste, ne ugrožava sigurnost prometa, ne oštećuje cestu i postojeći režim odvodnje.

Priključak i prilaz može biti izgrađen samo uz suglasnost nadležnog upravnog tijela Općine.

Priključke i prilaze na nerazvrstanu cestu dužni su održavati vlasnici odnosno korisnici ili posjednici zemljišta koje graniči sa nerazvrstanom cestom na način propisan ovom Odlukom.

Ako vlasnik, odnosno korisnik, ili posjednik iz stavka 3. ovog članka, ne održava prilaz ili priključak na nerazvrstanu cestu na način propisan ovom odlukom, priključak ili prilaz popravit će se od strane osobe koja održava nerazvrstanu cestu, o trošku vlasnika odnosno korisnika ili posjednika zemljišta.

**Članak 20.**

Zauzimanje nerazvrstanih cesta zbog radova koji se ne smatraju održavanjem ili građenjem ceste, te radi postavljanja reklama i pokretnih naprava obavlja se u skladu s propisima o komunalnom redu.

Zabranjeno je obavljati bilo kakve radove ili radnje na nerazvrstanoj cesti bez suglasnosti nadležnog upravnog tijela Općine.

Prometni znakovi, signalizacija i oprema te turistička i ostala signalizacija postavljaju se na nerazvrstanoj cesti na temelju prometnog elaborata.

Za nerazvrstane ceste koje su izgrađene do stupanja na snagu Zakona, a nemaju prometni elaborat, mjerodavno je postojeće stanje prometne signalizacije i opreme.

Za svaki zahvat na nerazvrstanoj cesti mora se postaviti odgovarajuća prometna signalizacija, te zaštititi mjesto rada.

U suglasnosti za radove na nerazvrstanoj cesti utvrđuju se uvjeti za izvođenje radova.

**Članak 21.**

Iznimno od stavka 2. članka 20. ove Odluke, hitne intervencije radi popravka kvara komunalnih instalacija i uređaja mogu se započeti bez suglasnosti, uz obveznu dojavu o poduzetim radnjama nadležnom upravnom tijelu Općine.

Pravna osoba koja izvodi radove iz prethodnog stavka dužna je poduzeti sve potrebne radnje za osiguranje nesmetanog prometa, do sanacije ceste.

**Članak 22.**

Vlasnici odnosno korisnici ili posjednici zemljišta koja graniče sa nerazvrstanim cestama dužni su čistiti i održavati odvodne jarke i pješačke staze pokraj zemljišta, te prilaze s nerazvrstanih cesta na to zemljište.

Vlasnici, odnosno korisnici ili posjednici zemljišta koja graniče s nerazvrstanim cestama

dužni su čistiti i održavati odvodne jarke i pješačke staze.

Pod čišćenjem i održavanjem odvodnih jaraka podrazumijeva se:

- održavanje u ispravnom i protočnom stanju,

- produbljivanje jaraka (čišćenje mulja i drugih sastojaka koji onemogućuju normalno

otjecanje vode),

- košenje trave i korova s pokosa i dna jarka,

- čišćenje mulja iz cijevi kolnih prilaza,

- izrada i zamjena cijevnih kolnih prilaza min. profila Ø 60 cm. Iznimno, kada to situacija na

terenu zahtijeva, profili mogu biti i manji, ali isključivo uz pismenu dozvolu Općine.

- odvoz mulja, otpadaka i trave na za to određena mjesta.

Vlasnici, odnosno korisnici zemljišta uz nerazvrstane ceste dužni su također:

- uklanjati nanose zemlje i šljunka s nerazvrstane ceste,

- uređivati, održavati i po potrebi uklanjati živice, grmlje, drveće i drugo raslinje koje

sprječava preglednost, prozračivanje i sušenje ceste,

- kositi travu i uređivati, održavati i čistiti zelene i pješačke površine uz nerazvrstane

ceste.

Ako vlasnici odnosno korisnici ili posjednici ne postupke u skladu sa stavcima 1. i 2. ovog članka, komunalni redar će narediti rješenjem izvršenje ove obveze, a ako ne postupe po rješenju isto će biti izvršeno na trošak vlasnika odnosno korisnika ili posjednika zemljišta.

**Članak 23.**

Nerazvrstanim cestama koje se u naravi ne koriste kao javne može se ukinuti svojstvo dobra u općoj upotrebi ako prostornim planovima Općine nisu predviđene za prometnu namjenu, te njima Općina može raspolagati sukladno Zakonu o vlasništvu.

Odluku o ukidanju svojstva javnog dobra u općoj uporabi u slučaju iz prethodnog stavka donosi Općinsko  vijeće općine Sibinj.

Općina je dužna putem nadležnih tijela pokretati i voditi upravne i sudske postupke radi pravne zaštite nerazvrstanih cesta, sprječavanja samovlasnog zauzeća cestovnog zemljišta, ustrojavanja evidencije i gospodarenja cestama kao javnim dobrom.

**VI. FINANCIRANJE**

**Članak 24.**

Sredstva za financiranje održavanja, rekonstrukcije, građenja i zaštite nerazvrstanih cesta osiguravaju se iz:

1. Proračuna Općine Sibinj
2. komunalnog doprinosa,
3. komunalne naknade,
4. naknada za osnivanje prava služnosti, prava građenja i prava zakupa,
5. drugih sredstava i izvora.

Raspored i korištenje sredstava za izvođenje radova na nerazvrstanim cestama određuje se Programom održavanja komunalne infrastrukture i opsega radova održavanja uređenog građevinskog zemljišta Općine, Programom gradnje objekata i uređaja komunalne infrastrukture i drugih kapitalnih ulaganja Općine, te drugim aktima Općine donesenim na temelju Zakona i propisa donesenim na temelju Zakona.

**VII. NADZOR**

**Članak 25.**

Nadzor nad provedbom ove Odluke obavljaju komunalni redari Općine sukladno Zakonu o komunalnom gospodarstvu, Zakonu o cestama, Prekršajnom zakonu i ovoj Odluci.

Osim navedenog u stavku 1. ovog članka u obavljanju nadzora komunalni redar ovlašten je i dužan:

**a) pregledati:**

-  nerazvrstanu cestu sa stajališta građevinske i prometne ispravnosti i sigurnosti prometa,

- radove održavanja cesta,

- radove koji se obavljaju uz cestu,

- radove na cestama koji se ne smatraju radovima održavanja (ugradnja komunalnih

instalacija uz trup ceste),

- tehničku dokumentaciju (projekte) za rekonstrukciju i izgradnju ceste,

- obavljanje poslova zaštite i čuvanja ceste.

**b) narediti:**

- uklanjanje uočenih nedostataka na cesti zbog kojih je ugrožena ili bi mogla biti ugrožena

sigurnost prometa ili stabilnost ceste,

- uklanjanje uočenih nedostataka na cestovnim objektima zbog kojih je ugrožena stabilnost

ili vijek trajanja objekta,

- privremenu obustavu radova koji se izvode suprotno odredbama ove Odluke, suprotno

uvjetima iz suglasnosti za radove na cesti, te suprotno tehničkim propisima, standardima i

normativima s područja cestovne infrastrukture,

- privremenu zabranu prometa kada ustanovi da se po cesti ne može odvijati promet za koji

je namijenjena,

- uklanjanje zapreka i drugih predmeta koji onemogućavaju odvijanje prometa po cesti,

- vraćanje zauzetog dijela ceste u prijašnje stanje,

- prestanak i uklanjanje drugoga ometanja slobodnog korištenja ceste.

**Članak 26.**

Ako počinitelj ne postupi po rješenju komunalnog redara, istu činidbu (uklanjanje, činjenje, popravljanje, zamjena i drugo) učinit će komunalni redar putem treće osobe, o trošku počinitelja.

**Članak 27.**

Pravne i fizičke osobe dužne su komunalnom redaru omogućiti nesmetano obavljanje nadzora, dati osobne podatke i pružiti druge potrebne obavijesti o predmetu uredovanja.

**Članak 28.**

Visina troškova izdavanja obveznog prekršajnog naloga utvrđuje se u paušalnom iznosu od 13,27 eura.

**VIII. NAKNADA ŠTETE**

**Članak 29.**

Svu štetu učinjenu na nerazvrstanoj cesti počinitelj je dužan nadoknaditi sukladno odredbama Zakona o obveznima odnosima o odgovornosti za štetu.

Ako počinitelj štete ne plati naknadu za učinjenu štetu, provest će se odgovarajući sudski postupak za naplatu štete, osim ukoliko nadležno tijelo Općine ne odluči da se zbog neznatne (procijenjene) štete ili se šteta ne može sa sigurnošću utvrditi ili ako će postupak utvrđenja štete i odgovornosti počinitelja vremenski duže trajati, a vrijednost (procijenjene) štete ne premašuje 132,72 eura, ne provodi sudski postupak.

**IX. PREKRŠAJNE ODREDBE**

**Članak 30.**

Novčanom kaznom u iznosu od 265,45 do 1.061,78 eura kaznit će se za prekršaj pravna osoba:

1. ako postupa protivno članku 18. ove Odluke,
2. ako postupa protivno članku 19. stavku 2. ove Odluke,
3. ako postupa protivno članku 20. ove Odluke,
4. ako postupa protivno članku 22. ove Odluke.

Za prekršaj iz stavka 1. ovog članka kaznit će se novčanom kaznom u iznosu od 66,36 do 265,45 eura i odgovorna osoba u pravnoj osobi.

Novčanom kaznom u iznosu od 132,72 do 530,89 eura za prekršaj iz stavka 1. ovog članka, a koji je počinila u vezi obavljanja obrta ili druge samostalne djelatnosti, kaznit će se fizička osoba obrtnik i osoba koja obavlja drugu samostalnu djelatnost.

Novčanom kaznom u iznosu od 66,36 do 265,45 eura kaznit će se fizička osoba za prekršaj iz stavka 1. ovog članka.

**Članak 31.**

Novčanom kaznom u iznosu od 663,61 do 1.327,23 eura kaznit će se za prekršaj pravna koja ne izvrši izvršno rješenje komunalnog redara donesenog na temelju Zakona i ove Odluke (članak 26.).

Novčanom kaznom u iznosu od 331,81 do 663,61 eura za prekršaj iz stavka 1. ovog članka, a koji je počinila u vezi obavljanja obrta ili druge samostalne djelatnosti, kaznit će se fizička osoba obrtnik i osoba koja obavlja drugu samostalnu djelatnost

Novčanom kaznom u iznosu od 132,72 do 265,45 eura kaznit će se fizička osoba za prekršaj iz stavka 1. ovog članka.

**Članak 32.**

Novčanom kaznom u iznosu od 398,17 do 1.327,23 eura kaznit će se za prekršaj pravna osoba koja postupa suprotno članku 27. ove Odluke.

Novčanom kaznom u iznosu od 265,45 do 663,61 eura za prekršaj iz stavka 1. ovog članka, a koji je počinila u vezi obavljanja obrta ili druge samostalne djelatnosti, kaznit će se fizička osoba obrtnik i osoba koja obavlja drugu samostalnu djelatnost.

Novčanom kaznom u iznosu od 132,72 do 265,45 eura kaznit će se fizička osoba za prekršaj iz stavka 1. ovog članka.

**Članak 33.**

Komunalni redar ovlašten je naplatiti novčanu kaznu na mjestu počinjenja prekršaja, bez izdavanja prekršajnog naloga, u visini donje propisane novčane kazne za pravnu osobu i s njima izjednačene subjekte za prekršaje iz članka 30., 31. i 32. ove Odluke, kada je prekršaj utvrđen obavljanjem nadzora u okviru svoje nadležnosti, neposrednim opažanjem, uporabom tehničkih uređaja ili pregledom vjerodostojne dokumentacije, uz izdavanje potvrde o tome.

**X. PRIJELAZNE I ZAVRŠNE ODREDBE**

**Članak 34.**

Ako neka pitanja nisu uređena ovom Odlukom primjenjivat će se posebni propisi Općine kojima se uređuje cestovni promet na području Općine, komunalni red na području Općine odnosno javne površine.

**Članak 35.**

Stupanjem na snagu ove Odluke prestaje važiti Odluka o nerazvrstanim cestama na području Općine Sibinj („Službene novine Općine Sibinj“, broj 1/2023).

**Članak 36.**

Ova Odluka stupa na snagu osmog dana od dana objave u „Službenim novinama Općine Sibinj“.

**OPĆINSKO VIJEĆE**

**OPĆINE SIBINJ**

KLASA:

URBROJ:

Sibinj, \_\_\_\_. 2025.godine

**PREDSJEDNIK OPĆINSKOG VIJEĆA**

Krunoslav Eraković